久雨路絕賓客稀少聞后土祠瓊花盛開亦未果一往也
作者：呂本中
朝代：宋

paragraphs: 卧聞更鼓濕不鳴，曉窗但有摧簷聲。
雲横不放山入坐，風怒欲倒江衝城。
東家酒熟花爛漫，折簡喚客留娉婷。
街頭泥潦一尺許，意雖欲往無由行。
儒生活計亦不惡，蒲團堅坐到日落。
映窗香穗觸凝塵，過眼文書開病膜。
明朝新晴有佳處，穏看小檻翻紅藥。
無雙亭下一枝春，玉潔霜清未寥廓。
閉門嬾出君莫笑，看汝多愁吾獨樂。
故人無事倘能来，爲君試舉舒州杓。